Ĩ na ĩ töpö pewö kuu nö,
Ketösêmani tä uli hilo wi ĩ hamö ĩ töpö walokö tasoma.
Töpö waloikitö nö,
‑Hisa ha pö loa haikiö!
Teusö a na sa hapalo tasoöö!
‑ ĩ na Jesus a kuuma.
Ĩ na a kuu nö,
Pedro a,
Tiago a,
João a,
ĩ na töpö kui,
ĩ töpö kai hulolö nö,
Jesus a pi honipo opa nö,
a õsi wanisala apöpasoma.
‑Pe epii sa õsi wanisala apa kutenö,
sa õsi tao mia apaimati.
Pö kua haikiö!
Pö mamo läa haikiö!
‑ ĩ na Jesus a kuuma.
Ĩ na a kuu nö,
thapi tömö a hulolö nö,
masita ha a paiki nö,
Teusö a na a hapaloma.
‑Sa pea piale,
ĩ sa tä pii mi.
Sa noma piale,
ĩ sa tä pii mi.
Hapa.
Wa lotete epö kutenö,
wa tä pewö thama taö öpaö.
Sa nomano nö,
sa hoteso wi,
ĩ tä na sa noamaö!
Sa noma wani ipö maaki,
“Wa noma päloö!”
wa kuu ha,
“Ö̃kö.
Awai” sa kuu hö̃töa soa pätaso kitä‑ ĩ na Jesus a kuuma.
Ĩ na Jesus a kuu nö,
‑Pö mamo läa haikiö!
‑ kama hai ĩ töpö na Jesus a kuu noai,
ĩ töpö mia kai hila pa Jesus a waloa kõköma.
Töpö mia kai hila salo,
Simão Pedro a na,
‑Simão.
Wani ipii wa mamo läa haio mai,
wa mitio päo noa.
Pö mamo läikiö!
Teusö a na pö hapaloö!
Makö mamo läiki nö,
Teusö a na makö hapalo nö,
ĩ na makö kuaö ha,
wanisala tä na Sai tä sai patanö makö simöa kule maaki,
wanisala ma tä thaa mai kitä.
Pili makö õsinö Teusö ma ta hini pi topa kule maaki,
pili makö sai utiti ipö.
Utiti salo,
wanisala wa tä thaa sinomo opati sai‑ ĩ na Jesus a kuuma.
Ĩ na Jesus a kuu nö,
a hua sapa kononö nö,
‑Hapa.
Wa lotete epö salo,
sa nomano nö,
sa hoteso wi,
ĩ tä na sa noamaö!
Sa noma wani ipö sai maaki,
“Ĩ tä kuo päoö” wa kuu ha,
“Ö̃kö” sa kuu hö̃töo kitä‑ ĩ na Jesus a kuu kotama.
Ĩ na a kuu kõo nö,
‑Pö mamo läa haikiö!
‑ kama hai ĩ töpö na Jesus a kuu noai,
ĩ töpö na Jesus a waloa kõköma,
töpö mia kai hila kõo lätama.
Ĩ töpö manisi ipö salo,
töpö mamo läa haio mai,
töpö mia kai hila lätioma.
Töpö mia kai hilatia tä,
Jesus a waloa kotaiki nö,
ĩ töpö natamanöma maaki,
Jesus a na ĩ töpö hapalo tai mio opama.
‑Wi na sa kuu hö̃tösopö taka?
‑ ĩ na ĩ töpö pi kulasoma.
Ĩ na tä kua tä,
Jesus a hua sapa kotalo nö,
Teusö a na a hapalo kõo nö,
kama hai ĩ töpö na a waloa kotaikö nö,
‑Makö wani manisio opapa wi.
Makö wani mipalo haitiowö.
Pei.
Hukikiö!
Töpö wanisala apa wi,
ĩ töpönö sa wanipoti wi ĩ töpö na sanöma sa kupaso noai ĩ sa totoa pia kuleö!
Sa monima wi,
ĩ anö sa totoa pia kule.
Pö öpapaloö!
Makö huu koonöö!
Möö nökö.
Sa monima wi ĩ a wani huu waikia kulatiö!
‑ ĩ na Jesus a kuuma.
Jesus a hapalo soa tä,
12 töpönö Jesus a kai a hua sinomo wi,
ĩ ai tä Jutasö anö töpö satehe epii töpö kai waloa läköma.
Teusö a täpä sinomo wi ĩ pata töpö,
Moisés a kai wäsä sinomo wi ĩ töpö,
ai juteu pata töpö,
ĩ na töpö kui töpönö Jesus a namo simöa pi topa salo,
töpö waitili ipii ĩ töpö simököma.
Töpö simökö noai,
Jutasö anö ĩ töpö kai waloköma.
Poo kökö,
hii tipö,
ĩ na tä kai waloa kuköma.
Walo paia mi tä,
Jutasö anö Jesus a monima wi,
ĩ aiki,
‑Makö walo pola nö,
kamisanö ai sa hũko ususa pole,
ĩ aö!
Ĩ ma huölö nö,
ma läkälölöpöö!
‑ ĩ na töpö waitili ipii,
ĩ töpö na a wani kuu hãtomoma.
Ĩ na Jutasö a wani kuu hãtomo nö,
a waloiki nö,
Jesus a na a ekua soataiki nö,
‑Jesus ai!
‑ a wani kuu läo nö,
noi töpönö ai töpö hũko ususa thama kua wi na,
ĩ na Jutasö anö Jesus a hũko ususa thama läoma.
A hũko ususa thama läoö ha,
töpö waitili ipii ĩ töpö ekua soataiki nö,
Jesus a huöa soatalöma.
A huöa soatali ha,
ĩ töpö kotö ha Jesus töpö öpale,
ĩ ai tänö poo a läkälö nö,
ai tä tusälöma.
Pili a sömöka wani pasopalöma.
Teusö a täpä totio wi ĩ pata tä sainö töpö kalipalama sinomo wi,
ĩ ai a sömöka wani pasopalöma.
Ĩ na tä kua tä,
Jesus a hapalo nö,
‑Sa läkäli pia salo,
kamisa na poo kökö,
hii tiki,
ĩ na ma tä wasu kai huu kua hĩsua apawö.
Töpö waitili ipii töpö thomömo sinomoti wi ĩ ai sa mai kitä ta pi kuu mai.
Ĩ tä wakala pewö hamö Teusömo wi ĩ a sai ha kamisa solo makö kuati kipili.
Ĩ tä sa töpö pi hatukama sinomoti tä,
kamakönö sa läkäpo maapili nökö.
Teusö tä waheta kuu noai,
huki ĩ tä kua tolea totia kule.
Önö kutenö,
kamakönö sa läkälölö pia salo‑ ĩ na Jesus a kuuma.
Ĩ na Jesus a kuu tä,
Jesus a kai a hua sinomoti wi ĩ töpönö a taa kõkölö nö,
töpö toköa konasolöma.
Jesus a na hĩsa tä huu naio wi,
sinoi ĩ a toköa konasolöma.
Watata ösökönö tä haloa tä,
töpö waitili ipii ĩ töpönö a huököma maaki,
ĩ watata ösö humöpo haio päoma.
Humöpo haia päa tä,
hĩsa tä sinoi tä läläa konasolöma.
Teusö a täpä totio wi ĩ pata tä sai hai ĩ sai pö pata hamö Jesus a tälölömae.
Teusö a täpä sinomo wi ĩ ai pata töpö pewö,
ai juteu pata töpö,
Moisés a kai a wäsä sinomo wi ĩ töpö,
ĩ na töpö kui töpö hila waikio pamö Jesus a tälölöma.
Pai hamö Pedro a huu haio tasoma.
A huu haio nö,
Teusö a täpä totio wi ĩ pata tä sai pö atu ha tä hokolo pa a lisipalo nö,
töpö läo wi ĩ töpö na Pedro a loa naiki nö,
koa taka na a pomotima.
Jesus a säpamani pia salo,
Teusö a täpä sinomo wi ĩ pata töpö,
juteu pata töpö kokamo sinomo wi ĩ töpö,
ĩ na töpö kui töpö aiki,
‑“Jesus a wanisala apa thaliö!”
ĩ na makö kuu!
‑ ĩ na ai töpö na ĩ na ĩ pata töpö kuuma maaki,
ai töpönö ta kateha makokoa maama.
‑Awai.
Jesus a wanisala apa thaliö!
‑ ĩ na töpö satehe epii töpö holisi kuu päoma.
Ĩ na töpö holisi kuu päoma maaki,
töpö holisi wäo hanomo läoma.
Ai töpö öpaiki nö,
ĩ na ĩ töpö holisi wäo kuama:
‑“Sanöma töpönö Teusömo wi ĩ a sai thakö noai,
ĩ sa sai waniapali kitä.
Sa sai waniapalö nö,
3 tä mumi ha,
sanöma töpönö kuno mai,
kamisanö tiko sa sai thaa haitaki kitäö!”
ĩ na Jesus a wani kuu kipiliö!
‑ ĩ na töpö holisi wäo kuama.
Ĩ na töpö holisi kuu päoma maaki,
töpö holisi wäo hanomo opa läoma.
Ĩ na tä kua tä,
Teusö a täpä totio wi ĩ pata tä öpaiki nö,
Jesus a na a hapaloma.
‑Wa hapalo hö̃töa maa kule?
“Jesus a wanisala apa thaliö!”
hi töpö kuu pole,
ĩ pitili ta hãtowö‑ ĩ na a pata kuuma.
A pata kuuma maaki,
Jesus a huo maama.
Jesus a huo mi ha,
ĩ pata tä aiki,
‑Cristo wa?
Teusö anö wa simöa totipalö noai ĩ wa?
Teusö a toita apii ĩ a hai ĩ pelupö wa sai?
‑ ĩ na Jesus a na ĩ na a pata kuuma.
A kuu ha,
‑Awai.
Ĩ pelupö sa sai.
Teusö a lotete epii ĩ a kotö ha sanöma sa kupaso noai ĩ sa loa tä,
kamakö pewönö sa tapa kuki kitäö!
Waiha masita tä uli hamö sa huu kõa tä,
hutu mosökö ha ilasi tä kule,
ĩ ha sa huu kõo tä,
sa itho kõa tä,
sa tapa kitä‑ ĩ na Jesus a kuuma.
Ĩ na Jesus a kuu ha,
Teusö a täpä totio wi ĩ pata tä hĩso soatama.
A hĩso salo,
kama hai ĩ haloi ösö kaka soatalöma.
Ösö kakapalö nö,
‑Peiö!
Ĩ naköö!
Jesus anö Teusö a kateha wanisala apa kule.
“Kamisa hai,
Teusö sa totiwö” a wani kuu alu kuleö!
‑ a kuuma.
A kuu nö,
‑“Jesus a wanisala apa thaliö!”
töpö kuu wi ĩ ai tä naka ti!
Jesus anö tä wanisala a kateha pole,
ĩ ma ta hini waikili ke.
Wi na makö pi kuu kule?
‑ ĩ na a pata kuuma.
A pata kuu ha,
ĩ töpö pewönö Jesus a namo simökö nö,
‑Jesus a wanisala.
Ma wani säpamanöpöö!
‑ töpö pewö kuu soatasoma.
Töpö pewö kuu soatalo nö,
ai töpönö Jesus a wanipo opa salo,
a nakipömanöma.
A nakipömanö nö,
pili a moikömö ha watata ösö õka soatakö nö,
a sä soatama.
A sä soata nö,
‑Witi pili anö wa sä ke?
Wa tä tapa mi päla tä maaki,
wa sä noai,
ĩ a wani katehepalöö!
‑ töpö kuu nö,
töpö läo wi ĩ töpönö Jesus a huölö nö,
a säma.
Ĩ na tä kua tä,
sai a kotö ha Pedro a kuo kölö pa,
Teusö a täpä totio wi ĩ pata tänö töpö kalipalama sinomoti wi,
ĩ ai moko tä ekuiki nö,
Pedro a pomoti tä,
ĩ moko tänö a talalöma.
Pedro a na a mamo teteiki nö,
‑Nasaté tili Jesus a na wa nokapalo naitio wi ĩ wa hãtowö?
‑ ĩ na moko tä kuuma.
A kuu ha,
‑Naioö!
Wi na wa kuu totia kule?
Jesus sa tai mi ipöö!
‑ Pedro a kuu hö̃töoma.
A kuu hö̃töo nö,
sai a kotö ha maa makö paa sokele,
ĩ makö hamö piliso holele,
ĩ hamö Pedro a ekuköma.
Ĩ ha,
kalaka a komötasoma.
Ĩ tä,
moko tänö Pedro a möö kõo nö,
töpö hilale,
ĩ töpö na,
‑Ki a hai,
Jesus a kai a hua sinomoti wi ĩ ai tä totiwö‑ a kuuma.
A kuu ha,
‑Naiö!
‑ Pedro a kuu hö̃töoma.
Ĩ na tä kua tä,
waiha töpö hilale,
ĩ töpö aiki,
‑Kaliléia tili wa kutenö,
Jesus a kai a hua sinomoti wi ĩ ai wa pasiwö‑ ĩ na Pedro a na ĩ na ĩ töpö kuu ha,
‑Naiö!
Ĩ ma ta kateha pole,
ĩ sa tä tai mi ipöö!
Pitili sa.
Sa holisimoö ha,
Teusö anö sa peamapöö!
‑ Pedro a ku upama.
Ĩ na Pedro a kuu tä,
kalaka komö kõo soatasoma.
Kalaka a komö kõo soata tä,
Jesus a kuu noai,
ĩ tä ha Pedro a pi hatukua soasoma.
‑Kalaka a polakapi komö pi kupo paio mi tä,
kawa aiki,
“Naiö!
Jesus sa tai mi” ĩ na 3 wa kuu pi kupaso kitäö!
‑ Jesus a kuu waikio noai,
ĩ tä na Pedro a pi hatukua soasoma salo,
a pi otatalo nö,
a ö̃kö tasoma.